《江上望九华山慨焉有感》
清代·梅文鼎

曾闻九子山，险怪类西岳。攒簇金芙蓉，峥嵘发华萼。

我来江上看，烟光喜澄廓。奇峰缥缈间，一一青如削。

百里势不绝，蜿蜒相回薄。扁舟不可停，所见乍前却。

参差互出没，灵异难遥度。振衣思高颠，攀跻一何乐。

长歌入杳冥，凌风瞰大壑。身轻生羽翼，虚无行碧落。

平生慕至道，幽探性所托。于役曾未休，天游攘六凿。

福地傥依栖，旷然解尘缚。敢忘夙昔心，敬与山灵约。

作者简介：（1633—1721）安徽宣城人，字定九，号勿庵。幼时喜仰观天象，辄有所得。既长，精研古代历算之学，于古书之难读者，必求其说，至废寝食。又兼通晚明以来输入之西方数学，融会贯通，冶为一炉。中年丧偶，不再娶，闭户覃思。著天算之书八十余种。皆发前人所未发。于经史诸子等学，亦旁搜博览，诗文颇有文采。康熙四十四年，因李光地之推荐，见康熙帝，谈历象算法，极受赞赏。所著天算各书，汇编为《梅氏丛书》，又有《绩学堂诗文钞》。